ธปท.เผยทุนสำรองลด 1.63หมื่นล้าน
ธปท.เผยทุนสำรองทางการล่าสุดลดลง 1.63 หมื่นล้านบาท คาดสาเหตุมาจากเงินตราต่างประเทศสกุลยูโรลดค่าลง ด้านเงินสดหมุนเวียนในระบบก็ลดลงสะท้อนการบริโภคชะลอจากปัญหาการชุมนุม
4 มิ.ย. 2553

ธปท.เผยทุนสำรองทางการล่าสุดลดลง 1.63 หมื่นล้านบาท คาดสาเหตุมาจากเงินตราต่างประเทศสกุลยูโรลดค่าลง ด้านเงินสดหมุนเวียนในระบบก็ลดลงสะท้อนการบริโภคชะลอจากปัญหาการชุมนุม
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศล่าสุด ณ วันที่ 28พ.ค.ที่ผ่านมาพบว่าอยู่ที่ระดับ 1.434 แสนล้านเหรียญสหรัฐ  ลดลง 500 ล้านเหรียญสหรัฐ หรือประมาณ 1.63 หมื่นล้านบาท หากคิดอัตราแลกเปลี่ยนที่ระดับ 32.5 บาท/เหรียญสหรัฐ จากวันที่ 28 พ.ค.อยู่ที่ระดับ 1.439 แสนล้านเหรียญสหรัฐ  ส่วนฐานะสุทธิการซื้อขายเงินตราต่างประเทศล่วงหน้าแลกกับเงินบาท(เฟอร์เวิดล์)อยู่ที่ระดับ 1.3 หมื่นล้านเหรียญสหรัฐ ลดลง 200 ล้านเหรียญสหรัฐ  จากสัปดาห์ก่อนที่ 1.32 หมื่นล้านเหรียญสหรัฐ
ทั้งนี้ การลดลงของทุนสำรองคาดว่าน่าจะเป็นเพราะธปท.ปรับลดสัดส่วนการถือสกุลเงินตราในต่างประเทศลง เนื่องจากสกุลเงินยูโรมีการเปลี่ยนแปลงอ่อนค่าลงอย่างต่อเนื่อง และอีกสาเหตุน่าจะมาจากการเทขายเงินเหรียญสหรัฐให้ผู้นำเข้าซึ่งเริ่มเร่งการนำเข้า ชดเชยผู้ส่งออกที่ถือครองเงินเหรียญสหรัฐสหรัฐนานขึ้น เพื่อรอประโยชน์จากการอ่อนค่าลงของเงินบาท
ขณะที่ ฐานเงินหรือเงินสดหมุนเวียนในมือประชาชนล่าสุดอยู่ที่ 1.076 ล้านล้านบาท ลดลงเล็กน้อย 2.16 หมื่นล้านบาท จากสัปดาห์ก่อนหน้าที่ 1.097 ล้านล้านบาท สะท้อนภาวะการบริโภคการใช้จ่ายที่ชะลอลงบ้างในช่วงที่ภาคธุรกิจ ผู้ประกอบการ ประชาชน ได้รับผลกระทบจากความไม่สงบทางการเมือง
อย่างไรก็ตาม แม้แม้ว่าทุนสำรองจะลดลงบ้างในช่วงนี้ แต่ค่าเงินบาทก็ยังเคลื่อนไหวในกรอบแคบๆไม่ผันผวนหรือสะท้อนความกังวลของตลาดเงิน โดยวันที่ 4 มิ.ย.ที่ผ่านมา ปิดตลาดที่ระดับ 32.60 บาท/เหรียญสหรัฐจากช่วงเช้าที่เปิดตลาดที่ระดับ 32.58-32.59 บาท/เหรียญสหรัฐ ซึ่งการซื้อขายตลอดวันยังเคลื่อนไหวในกรอบแคบๆ